
๏ เมื่อเหยียดร่างย่างเท้าก้าวเหยียบโลก
จะไม่โศกไม่ร้อนฤๅไฉน
โลกทั้งโลกนี้หรือคือแหล่งภัย
เป็นแหล่งทุกข์เพื่อให้ได้บำเพ็ญ

๏ คือประหนึ่งสนามรบพบข้าศึก
ที่หาญฮึกเหิมกล้าไล่ฆ่าเห็น
หากคิดหวังสบายองค์..หลงประเด็น
เพราะโลกเป็นเช่นนี้แต่ไหนมา

๏ ศูนย์รวมทุกข์นั่นหรือคือการเกิด
เพราะจิตเพลิดเพลินปั้นแต่ตัณหา
ซึ่งเป็นเชื้อเป็นยางสร้างอัตตา
สร้างภพชาติชราและม้วยมรณ์

๏ แม้นสิ้นเกิดนั่นหนอก็ไร้ดับ
หากตัณหาพ่ายพับพิษถ่ายถอน
หากแต่ว่ากว่าจะถึงซึ่งบวร
ต้องผ่านร้อนเสาะหาบารมี

๏ เมื่อยืนเท้าเหยียดแขนในแผ่นหล้า
หากทุกข์ถาโถมห้อมล้อมทุกที่
ผู้เจริญปัญญาน้อยราคี
ย่อมเห็นดีเห็นร่องช่องบำเพ็ญ

๏ แม้นไม่มีอุปสรรคย่อมยากฝึก
อุปสรรคยิ่งลึกยิ่งขุกเข็ญ
บารมียิ่งเลิศประเสริฐเป็น
ดังจะเห็นเช่นพระเวสสันดร

๏ ผู้เข้าใจจึงอิ่มจึงยิ้มร่า
ยิ่งทุกข์มายิ่งได้เพื่อถ่ายถอน
ยิ่งเห็นทุกข์ยิ่งแจ้งแสงบวร
หากไร้ทุกข์ฤๅจะกร่อนกิเลสลง

๏ เพราะทุกข์คืออริยสัจอันประเสริฐ
ใครอยากถึงความเลิศ ดับความหลง
ล้วนพินิจเหตุทุกข์ผูกจิตปลง
ตั้งจิตตรงถูกมรรคเป็นหลักเดิน

๏ แม้นไม่ถึงทุกข์ขาดในชาตินี้
เพราะบารมียังด้อยพลอยขัดเขิน
แต่ก็ยิ่งเสริมย้ำให้จำเริญ
ไม่นานเกินจักพ้นด้นรอยกรรม ๚๛

